**RTOP-12 *Kralj Dmitar Zvonimir*** je ratni brod u sastavu flote Hrvatske ratne morarice. Izgrađen je u Brodogradilištu Kraljevica 2001. godine. Brod je u klasi raketne topovnjače *Kralj Petar Krešimir IV.* *Kralj Dmitar Zvonimir* projektiran je u zagrebačkom *Brodarskom institutu*.

Osnovna je namjena broda izvođenje raketnog napada po neprijateljskim brodovima. Brod je prvenstveno namijenjen i koncipiran za djelovanje u Jadranu. Brod se nalazi u sastavu Snaga brzog odgovora.

Svečano porinuće
----------------

Raketna topovnjača Kralj Dmitar Zvonimir je svečano porinuta 30. ožujka 2001. uz prisustvo tadašnjeg predsjednika Republike Stjepana Mesića, koji je ujedno i kum broda, tadašnjeg ministra obrane Joze Radoša, načelnika Glavnog stožera OSRH general zbora Petra Stipetića, brojnih dužnosnika ministarstva obrane, stranih vojnih izaslanika i mnogih drugih.

Obred je otpočeo intonacijom koračnice i smotrom počasnog odreda, a zatim su se na svečani događaj osvrnuli prigodnom riječi ravnatelj brodogradilišta Vladimir Vranković, predsjednik Republike Stjepan Mesić i ministar Jozo Radoš. Sam čin porinuća otpočeo je rezanjem kosih upora, a nastavio se vađenjem svornjaka zapornih mehanizama, zvanih „štoperi". Uslijedilo je svečano davanje imena brodu i tradicionalno krštenje bocom pjenušca. U trenutku kad se boca razbila o pramčanu statvu, presječeni su vezovi zapornih mehanizama, i u točno 11 sati i 53 minute, uz intonaciju državne himne i zvuk sirena, Kralj Dmitar Zvonimir kliznuo je niz navoz.

Karakteristike
--------------

RTOP-12 *Kralj Dmitar Zvonimir* je u odnosu na RTOP-11 *Kralj Petar Krešimir IV.* duži za 63 centimetra te ima znatno poboljšane i plovne sposobnosti i borbene mogućnosti. Brod ima ugrađena tri pogonska diezelska motora ruske proizvodnje, svaki jakosti 5000 KS. Sustav nadzora pogona i brodskih sustava je kompletno digitaliziran pa je upravljanje brodom daleko jednostavnije. Prema *Dugoročnom plan razvoja OSRH* u planu je remotorizacija raketne topovnjače. Naime, ugrađeni ruski motori inkompatibilni su s NATO standardima, kako zbog malog radnog ciklusa, tako i zbog specijalnog pogonskog goriva. 

Krmeni top *AK-630* i lanseri raketa RBS-15
Brod može postići maksimalnu brzinu od 37,8 čvorova, no optimalna mu je brzina između 32 i 34 čvora i pritom troši 2500 litara goriva na sat. Podnosi valove do šest metara visine. Brod može ponijeti goriva, hrane i vode za deset dana plovidbe bez potrebe dopune.

Unutrašnjost broda najbolje je opremljena od svih brodova koje ima HRM. Uz časnički i dočasnički salon i prostor za mornare opremljen je televizorom i HiFi linijom i računalom, kabine su dvokrevetne ili četverokrevetne, kreveti su odijeljeni, klimatizacija je posvuda, topla voda u svim kabinama. U pravilu, jednom godišnje brod ide na remont i tzv. dokovanje, prilikom kojeg ga se izvlači iz vode i obnavlja podvodni premaz. 28. listopada 2006. zbog kvara kopče desnog glavnog stroja raketna topovnjača *Kralj Dmitar Zvonimir* uplovljavajući u ratnu luku Lora udarila je krmom u obalu, a zbog udara je oštećena desna strana krmenog dijela raketne topovnjače.

Naoružanje
----------

Pramčani top *Bofors SAK 57 L70 Mk*
Primarno oružje su protubrodski projektili švedske proizvodnje *RBS 15* kojih na brodu ima osam. Na pramcu je smješten top *Bofors SAK 57 L70 Mk* prvenstvene namjene za uništavanje ciljeva u zraku, iako može gađati i ciljeve na kopnu i moru. Rakete se inače na brodu nalaze godinu dana i ekološki su potpuno neopasne, a nakon isteka tog roka mijenjaju se novima. 

Domet raketa je 90 km, čime se kompletno može pokriti hrvatsko teritorijalno more i obalni pojas. Imaju mogućnost vrlo niskog leta, oko šest metara iznad površine i otporne su na ometanja. Rakete imaju niz mogućnosti programiranja i kombinacija. Primjerice, dok jedna ide na ometač druge nastavljaju prema cilju, svaka bira svoj cilj, prepoznaju koliki je broj ciljeva na površini, broje ciljeve s jedne na drugu stranu i obrnuto, otkrivaju je li u pitanju cilj ili mamac, analiziraju ciljeve i odabiru pravi.

U listopadu 2015. u sklopu velike vojne vježbe "Združena snaga 15", Hrvatska ratna mornarica izvršila je u akvatoriju Dugog otoka ispaljivanje rakete RBS-15 s raketne topovnjače "Dmitar Zvonimir".

Brod raspolaže motrilačkim i navigacijskim radarom, TV kamerama, protudiverzantskim panoramskim sonarom te nizom drugih navigacijskih i elektroničkih uređaja.

Srce broda je sustav za upravljanje paljbom, smješten u brodskom operativnom središtu odakle se upravlja brodom i gdje je u borbenim uvjetima zapovjednikovo mjesto. U borbenoj uporabi raketna topovnjača neće djelovati samostalno, već združena s ostalima brodovima i mobilnim obalnim lanserima. Koordinacija će biti olakšana podacima koji će svima stizati posredstvom radara *Peregrine*. Integrirani komunikacijski sustav domaće proizvodnje (LINKEJ) na raketnoj topovnjači RTOP-12 nije završno testiran i preuzet, jer je brod na remontu (stanje 2007. prema *Godišnjem izvješću o spremnosti obrambenog sustava*).

Opremanje RTOP-12 predviđa opremanje s motrilačkim radarom definiranih značajki čime će se povećati sposobnosti raketne topovnjače za samostalno otkrivanje ciljeva na moru i u zraku,također će se opremiti brodskim PZO sustavima čime će se povećati PZO zaštita brodova. U tu svrhu 2006. godine nabavljen je top AK-630 koji je ugrađen u krmenu kupolu.

Posada
------

Zapovjedni most i glavni jarbol
Posadu broda čine 34 člana, od čega 6 časnika, 20 dočasnika i 8 mornara. Jedno časničko mjesto predviđeno je za kadeta koji izrazi želju raditi na brodu, i tijekom šest mjeseci ili godinu dana na brodu odrađuju svojevrsno stažiranje na kraju kojeg je obavezan položiti ispit kojim dokazuju da je samostalno sposoban obnašati određenu dužnost. To je i inače pravilo svih koji dolaze na brod, da svaki časnik, dočasnik ili mornar mora položiti svojevrstan ispit i dokazati da može samostalno obnašati dužnost na koju je postavljen.

Brod ima tri brodska odreda. Prvi brodski odred zadužen je za održavanje kompletne palube, drugi brine o oružanim sustavima na brodu, a treći je pogonski.
Dužnost zapovjednika broda trenutno obnaša poručnik fregate Mate Barbir.

Povezano
--------

* Hrvatska ratna mornarica
* RTOP-11 Kralj Petar Krešimir IV.
* Raketna topovnjača

Izvori
------

***RTOP-12 Kralj Dmitar Zvonimir*** na Wikimedijinoj ostavi

|  |  |  |
| --- | --- | --- |
|  |    | Ovaj materijal je preuzet sa službenih stranica časopisa *Hrvatski vojnik*.Wikipedia ima **dozvolu** za korištenje materijala s te stranice pod GFDL licencom, uz uvjet isticanja izvora. |


1. 1 2  Hrvatski vojnik br. 70. travanj 2001. - Raketna topovnjača Kralj Dmitar Zvonimir (RTOP-12) Arhivirano 2010-08-13 na Wayback Machine-u (Pristupljeno 12.08.2012.)
2. ↑  [] Arhivirano 2015-10-15 na Wayback Machine-u 'Dmitar Zvonimir' nakon 21 godine ispalio bojnu raketu na moru, www.jutarnji.hr

* *Raketna topovnjača "Kralj Dmitar Zvonimir" - Brod visokih standarda u rukama iskusnog mornara*, Obrana, broj 189 Arhivirano 2007-08-22 na Wayback Machine-u
* *Raketna topovnjača Kralj Dmitar Zvonimir (RTOP-12)*, Hrvatski vojnik, broj 70, 2001. Arhivirano 2012-10-08 na Wayback Machine-u
* *Sedam žena u muškim uniformama*, Jutarnji list, 21.08.2007. Arhivirano 2007-09-27 na Wayback Machine-u
* Godišnje izvješće o spremnosti obrambeno sustava, provođenju kadrovske politike i ukupnom stanju u OSRH, ožujak 2007.
* Dugoročni plan razvoja OSRH 2006. - 2015. Arhivirano 2009-03-06 na Wayback Machine-u
* Oštećenje raketne topovnjače *Kralj Dmitar Zvonimir*

| * p
* r
* u
Flota Hrvatske ratne mornarice |
| --- |
| Raketne topovnjače | RTOP-11 • RTOP-12 • RTOP-21 • RTOP-41 • RTOP-42 |  |
| Ophodni brodovi | OB-01 *Novigrad* • OB-02 *Šolta* • OB-03 *Cavtat* • OB-04 *Hrvatska Kostajnica* |
| Desantni brodovi-minopolagači | DBM-81 *Cetina* • DBM-82 *Krka* |
| Spasilački brod | BS-73 *Faust Vrančić* |
| Školski brod | BŠ-72 *Andrija Mohorovičić* |
| Lovac mina | LM-51 *Korčula* |
| Desantno jurišni brodovi | DJB-104 • DJB-106 • DJB-107 |
| Pomoćni brodovi i ostala plovila | Pomoćni brod teretni PT-71 • Jahta *Učka* • Jahta *Jadranka* 1 • lučki remorkeri LR-71, LR-73 • barkase motorne transportne BMT (2 kom) • pomoćna desantna splav PDS-713 • barkasa motorna *Krasnica* • barkasa motorna • barkasa roniteljska BRM-83 |
| 1 nije više u sastavu flote (otpisan) ili se ne nalazi u operativnoj uporabi |